Oficialusis leidinys L 142 , 05/06/1999 p. 0001 - 0002



Bendroji pozicija 1999 m. gegužės 27 d. Tarybos priimta remiantis Europos Sąjungos sutarties 34 straipsniu, dėl Europos Taryboje vykstančių derybų dėl Konvencijos dėl elektroninių nusikaltimų projekto (1999/364/TVR) EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 34 straipsnio 2 dalies a punktą, pripažindama veiksmingų priemonių, skirtų tolydžio didėjančio naujų technologijų netinkamo naudojimo prevencijai ir kovai su juo, svarbą, kadangi 1997 m. birželio mėn. Amsterdame posėdžiavusi Europos Vadovų Taryba patvirtino Aukšto lygio grupės organizuoto nusikalstamumo klausimais parengtą veiksmų planą, kuriame, inter alia, pateikti pasiūlymai stiprinti kovą su nusikaltimais, susijusiais su šiuolaikinėmis technologijomis; atkreipdama dėmesį į priemones, kurių Europos Sąjunga jau ėmėsi arba rengiasi imtis ar imasi siekdama kovoti su nusikaltimais, susijusiais su šiuolaikinėmis technologijomis; kadangi susitarta parengti Europos Tarybos konvenciją dėl elektroninių nusikaltimų ir surengti derybas dėl jos; kadangi dokumente "Sąjungos strategijos kovojant su nusikaltimais, susijusiais su šiuolaikinėmis technologijomis, pagrindai", kurį 1998 m. gruodžio 3 d. patvirtino Taryba, valstybių narių prašoma koncentruoti savo pastangas šioje srityje, pavyzdžiui, nustatant bendrąsias pozicijas dėl kituose tarptautiniuose forumuose atliekamo darbo nusikaltimų, siejamų su šiuolaikinėmis technologijomis, srityje; atkreipdama dėmesį į Europos Sąjungos bendruosius veiksmus dėl kovos su rasizmu ir ksenofobija; atsižvelgdama į Europos Sąjungos veiksmų skatinant saugų naudojimąsi internetu planą, siekdama kuo labiau prisidėti prie derybų dėl siūlomos Konvencijos dėl elektroninių nusikaltimų ir išvengti tos konvencijos ir Europos Sąjungoje parengtų dokumentų nesuderinamumo, PATVIRTINO ŠIĄ BENDRĄJĄ POZICIJĄ: 1 straipsnis 1. Valstybės narės remia Europos Tarybos konvencijos dėl elektroninių nusikaltimų (toliau – Konvencija) projekto rengimą. Jos palaiko nuostatų, kurios padėtų veiksmingai tirti ir baudžiamąja tvarka persekioti už nusikaltimus, susijusius kompiuterinėmis sistemomis ir duomenimis, įtraukimą į Konvenciją. 2. Konvencijos nuostatos turėtų atitinkamai papildyti materialinę baudžiamąją teisę ir turėtų apimti nusikaltimus kompiuterinių duomenų konfidencialumui, vientisumui ir galimybei jais naudotis, tokius nusikaltimus kaip kompiuterinis sukčiavimas ir klastojimas ir su turiniu susijusius nusikaltimus, pasitaikančius vaikų pornografijos srityje. Valstybės narės turėtų užtikrinti, kad su vaikų pornografijos sritimi susijusių nusikaltimų apibrėžimas aprėptų visą konkrečių nusikalstamų veikų įvairovę. Be to, valstybės narės yra už tai, kad būtų įtrauktos taisyklės, reikalaujančios laikyti su turiniu susijusiais nusikaltimais veikas, padarytas naudojant kompiuterinę sistemą. 3. Valstybės narės užtikrina, kad Konvencijoje nustatytiems nusikaltimams būtų numatyta atitinkama jurisdikcija. 4. Valstybės narės turėtų remti tarptautinį bendradarbiavimą skatinančių nuostatų, įskaitant nuostatas dėl kuo platesnės savitarpio teisinės pagalbos, nustatymą. Konvencija turėtų sudaryti sąlygas operatyviam bendradarbiavimui nusikaltimų, susijusių su kompiuteriais, ir juos naudojant padarytų nusikaltimų atvejais. Ši bendradarbiavimo forma gali apimti teisėsaugos institucijų susižinojimo per 24 valandas padalinių, papildančių esamas savitarpio pagalbos struktūras, steigimą. 5. Valstybės narės turėtų remti nuostatas, kurios, kaip papildomą priemonę, numato, kad Konvencijos Šalys kitos Šalies prašymu tiek, kiek būtina, išsaugotų sukauptus duomenis, išsaugojimo tvarkai taikant nacionalinę teisę. 6. Valstybės narės turėtų pritarti tam, kad būtų įtrauktos nuostatos, pagal kurias Susitariančiosios Šalys įsipareigotų numatyti operatyvią savo teritorijose sukauptų duomenų paiešką sunkiems nusikaltimams ištirti. 7. Atsižvelgiant į konstitucinius principus ir konkrečias apsaugos priemones, kad būtų deramai gerbiamas kitų valstybių suverenitetas, saugumas, viešoji tvarka ar kiti svarbūs interesai, tarpvalstybinė kompiuterinė paieška sunkiems nusikaltimams tirti, kuri turėtų būti išsamiau apibrėžta Konvencijoje, gali būti svarstoma išskirtiniais atvejais, ypač susidarius kritinei padėčiai, pavyzdžiui, kai reikia užkirsti kelią sunkaus nusikaltimo įrodymų sunaikinimui ar pakeitimui arba užkirsti kelią nusikaltimui, dėl kurio asmeniui gali grėsti mirtis ar sunkus sužalojimas. 8. Nuostatos dėl tarpvalstybinių kompiuterinių paieškų, susijusių su sunkiais nusikaltimais, turėtų visiškai atitikti Europos Sąjungos dokumentus, reglamentuojančius prieigą prie srautinių duomenų ir jų naudojimą. 2 straipsnis Konsultuodamosi dėl Konvencijos, valstybės narės pirmininkaujančios valstybės narės iniciatyva kiek praktiškai įmanoma koordinuoja savo pozicijas ir siekia bendrų požiūrių visais klausimais, kurie turi didesnės reikšmės Europos Sąjungos interesams. Komisija visokeriopai padeda šiame darbe. 3 straipsnis Taryba prireikus stengiasi siekti kitų bendrųjų pozicijų dėl Konvencijos. 4 straipsnis Ši bendroji pozicija skelbiama Oficialiajame leidinyje. Priimta Briuselyje, 1999 m. gegužės 27 d. Tarybos vardu Pirmininkas O. Schily --------------------------------------------------